[pic] | EUROOPAN YHTEISÖJEN KOMISSIO |

Bryssel 13.2.2006

KOM(2006) 58 lopullinen

2001/0004 (COD)

KOMISSION LAUSUNTO EY:n perustamissopimuksen 251 artiklan 2 kohdan kolmannen alakohdan c alakohdan nojalla Euroopan parlamentin ehdottamista tarkistuksista neuvoston yhteiseen kantaan ehdotuksesta

EUROOPAN PARLAMENTIN JA NEUVOSTON DIREKTIIVIKSI koneista ja direktiivin 95/16/EY muuttamisesta

KOMISSION EHDOTUSTA MUUTTAVA EY:n perustamissopimuksen 250 (2) artiklan nojalla

2001/0004 (COD)

KOMISSION LAUSUNTO EY:n perustamissopimuksen 251 artiklan 2 kohdan kolmannen alakohdan c alakohdan nojalla Euroopan parlamentin ehdottamista tarkistuksista neuvoston yhteiseen kantaan ehdotuksesta

EUROOPAN PARLAMENTIN JA NEUVOSTON DIREKTIIVIKSI koneista ja direktiivin 95/16/EY muuttamisesta

1. JOHDANTO

EY:n perustamissopimuksen 251 artiklan 2 kohdan kolmannen alakohdan c alakohdassa määrätään, että komissio antaa lausunnon Euroopan parlamentin toisessa käsittelyssä ehdottamista tarkistuksista. Komissio esittää seuraavassa lausuntonsa parlamentin ehdottamista tarkistuksista.

2. TAUSTA

1. Ehdotus toimitettiin parlamentille ja neuvostolle: 26. tammikuuta 2001

2. Talous- ja sosiaalikomitea antoi lausuntonsa: 12. syyskuuta 2001

3. Parlamentti antoi lausuntonsa ensimmäisessä käsittelyssä: 4. heinäkuuta 2002

4. Muutettu ehdotus toimitettiin: 11. helmikuuta 2003

5. Neuvoston poliittinen yhteisymmärrys saavutettiin: 24. syyskuuta 2004

6. Yhteinen kanta vahvistettiin: 18. heinäkuuta 2005 (yksimielisesti)

7. Parlamentti antoi lausuntonsa toisessa käsittelyssä: 15. joulukuuta 2005.

3. EHDOTUKSEN TARKOITUS

Alkuperäisen ehdotuksen tarkoituksena oli taata ehdotuksen soveltamisalaan kuuluvien tuotteiden vapaa liikkuvuus turvaamalla terveyden, turvallisuuden ja kuluttajien suojelun korkea taso. Ehdotuksen soveltamisalaan kuuluvat tuotteet ovat ensisijaisesti koneita ja tuotteita, joita käytetään koneiden yhteydessä.

Vuoden 1994 Molitorin kertomuksen johtopäätöksiä noudattaen alkuperäisen ehdotuksen tarkoituksena oli parantaa käsitteiden määrittelyä, selkeyttää tiettyjä näkökohtia ja varmistaa yhtenäinen soveltaminen. Tätä tarkoitusta varten vaatimustenmukaisuuden arviointiin ja markkinoiden valvontaan liittyviä menettelyjä selkeytettiin, jotta vältyttäisiin niiden erilaisilta tulkinnoilta.

Alkuperäinen ehdotus konedirektiivin tarkistamisesta laadittiin niiden ehdotusten perusteella, jotka eri taustoja edustavista riippumattomista asiantuntijoista koostuva korkean tason ryhmä oli esittänyt. Lisäksi siinä otettiin huomioon kokemukset, jotka oli saatu muutetun direktiivin 89/392/ETY[1] soveltamisesta käytännössä.

Alkuperäisen ehdotuksen pääkohtia olivat seuraavat:

- direktiivin soveltamisalan parempi määrittely, rajanvedon selkiyttäminen muihin direktiiveihin, erityisesti pienjännitedirektiiviin[2] ja hissidirektiiviin[3] nähden, sekä ”koneen kaltaisten tuotteiden” käsitteen selkeämpi kuvaus;

- markkinoiden valvontaa ja vaatimustenmukaisuuden arvioinnista vastaavien laitosten ilmoittamista koskevien säännösten vahvistaminen;

- täydellisen laadunvarmistuksen menettelyn käyttöönotto tiettyjen koneluokkien osalta.

Komissio sisällytti muutettuun ehdotukseensa monia Euroopan parlamentin tekemistä ehdotuksista direktiivin parantamiseksi edelleen.

4. KOMISSION LAUSUNTO EUROOPAN PARLAMENTIN EHDOTTAMISTA TARKISTUKSISTA

Komission hyväksymät tarkistukset

Komissio hyväksyy kokonaisuudessaan kaikki Euroopan parlamentin tekemät 9 tarkistusta. Ne ovat tulosta Euroopan parlamentin ja neuvoston välillä sovitusta kompromissipaketista, jolla pyrittiin direktiivin hyväksymiseen toisessa käsittelyssä. Tarkistukset noudattelevat komission ehdotuksen tavoitteita, ja niissä säilytetään yhteisessä kannassa aikaansaatu etunäkökohtien tasapaino.

Yhteiseen kantaan tehdyt tarkistukset koskevat pääasiassa markkinavalvonnan tehostamista ja selvennyksiä CE-merkinnän asemaan, soveltamisalaa, luottamuksellisuutta ja ilmoitettujen laitosten velvollisuuksia täydellisen laadunvarmistuksen varmentamisjärjestelmien yhteydessä.

Komission joulukuun 2005 täysistunnossa esittämät kolme lausumaa (ks. liite) edistivät kompromissiratkaisun saavuttamista.

5. PÄÄTELMÄ

EY:n perustamissopimuksen 250 artiklan 2 kohdan nojalla komissio muuttaa ehdotustaan edellä esitetyllä tavalla.

LIITE

Komission lausumat:

CE-merkintä

Komissio selventää uuden lähestymistavan tarkistamisen yhteydessä, joka on suunniteltu tehtäväksi vuoden 2006 puolivälissä, edellytyksiä kiinnittää koneisiin CE-merkintöjen ohella muita joko kansallisia, eurooppalaisia tai yksityisiä merkintöjä, sanotun kuitenkaan rajoittamatta yhteisön lainsäädännön noudattamista.

Traktorit I

Parlamentti, neuvosto ja komissio toteavat, että kaikkien maatalous- ja metsätraktorien turvallisuuteen ja niiden käyttäjien terveyteen liittyvien seikkojen sisällyttämiseksi yhteen yhdenmukaistavaan direktiiviin, maatalous- tai metsätraktoreiden, niiden perävaunujen ja vedettävien vaihdettavissa olevien koneiden ja näihin ajoneuvoihin tarkoitettujen järjestelmien, osien ja erillisten teknisten yksiköiden tyyppihyväksynnästä annettua direktiiviä 2003/37/EY on muutettava siten, että siinä otetaan huomioon kaikki konedirektiivin asiaa koskevat riskit.

Tällaisen direktiiviin 2003/37/EY tehtävän muutoksen yhteydessä olisi myös konedirektiiviin tehtävä muutos siten, että poistetaan 1 artiklan 2 kohdan e alakohdan ensimmäisestä luetelmakohdasta ilmaus ”riskien osalta”.

Traktorit II

Komissio toteaa, että on tarpeen sisällyttää maatalous- ja metsätraktoreita koskeviin direktiiveihin lisävaatimuksia niiden riskien osalta, joita nämä direktiivit eivät vielä kata. Tätä varten komissio tarkastelee soveltuvia toimenpiteitä, joihin kuuluvat viittaukset Yhdistyneiden Kansakuntien säännöksiin, CEN- ja ISO-standardeihin ja OECD:n testiohjeisiin.

[1] Neuvoston direktiivi 89/392/ETY, annettu 14 päivänä kesäkuuta 1989, koneita koskevan jäsenvaltioiden lainsäädännön lähentämisestä, EYVL L 183, 29.6.1989, s. 9. Tämä direktiivi kodifioitiin koneita koskevan jäsenvaltioiden lainsäädännön lähentämisestä 22 päivänä kesäkuuta 1998 annetulla Euroopan parlamentin ja neuvoston direktiivillä 98/37/EY, EYVL L 331, 23.7.1998, s. 1. Direktiivi sellaisena kuin se on muutettuna direktiivillä 98/79/EY (EYVL L 331, 7.12.1998, s. 1).

[2] Neuvoston direktiivi 73/23/ETY, annettu 19 päivänä helmikuuta 1973, tietyllä jännitealueella toimivia sähkölaitteita koskevan jäsenvaltioiden lainsäädännön lähentämisestä, EYVL L 77, 26.3.1973, s. 29. Direktiivi sellaisena kuin se on muutettuna direktiivillä 93/68/ETY (EUVL L 220, 30.8.2003, s. 1)

[3] Euroopan parlamentin ja neuvoston direktiivi 95/16/EY, annettu 29 päivänä kesäkuuta 1995, jäsenvaltioiden hissejä koskevan lainsäädännön lähentämisestä, EYVL L 213, 7.9.1995, s. 1. Direktiivi sellaisena kuin se on muutettuna asetuksella (EY) N:o 1882/2003 (EUVL L 284, 31.10.2003, s. 1).